Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 706/13/4402	Levice, 6.2.2014
EEČ : 2-31-20-2014

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Levice
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX

Okresnému riaditeľstvu Policajného zboru, Okresnému dopravnému inšpektorátu XXXXX,

stíhaného za prečin ohrozenia pod vplyvom návykovej látky podľa § 289 odsek 1 Trestného zákona na tom skutkovom základe, že 
dňa 31. 10. 2013 o 20.50 h viedol vozidlo zn. Škoda Felicia EČ: LV-887DK v obci Kalná nad Hronom na ulici Červenej armády v smere od čerpacej stanice AGIP na obec Lok, kde bol pred Domom služieb zastavený a kontrolovaný hliadkou Obvodného oddelenia Policajného zboru Kalná nad Hronom, pričom dychovou skúškou o 20.54 h mu bola nemaraná hodnota 0,51 miligramu etanolu na liter vydýchnutého vzduchu,

pretože výsledky skráteného vyšetrovania preukazujú, že nwejde o trestný čin, ale ide o skutok, ktorý by mohol byť priestupkom. 

Odôvodnenie:
Poverený príslušník Policajného zboru, Okresného riaditeľstva Policajného zboru, Okresného dopravného inšpektorátu XXXXX uznsením sp. zn. ORP-161/DI-LV-2013 zo dňa 31. 10. 2013 podľa § 199 odsek 1 Trestného poriadku začal a súčasne podľa 206 odsek 1 Trestného poriadku vzniesol obvinenie XXXXX pre prečin ohrozenia pod vplyvom návykovej látky podľa § 289 odsek 1 Trestného zákona na skutkovom základe uvedenom vo výrokovej časti tohto uznesenia. 
	V rámci skráteného vyšetrovania boli vykonané vyšetrovacie úkony - výsluch obvineného XXXXX, zadovážené listinné dôkazy - záznam hliadky Obvodného oddelenia Policajného zboru Kalná nad Hronom, zápisy o dychových skúškach, výsledky k protokolu o lekárskom vyšetrení ku skúške na alkohol v krvi a znalecký posudok znalca v odbore zdravotníctvo a farmácia, odvetvie súdne lekárstvo. 

	Obvinený XXXXX (č. l. 7-12) vo svojej výpovedi uviedol, že dňa 31. 10. 2013 oslavoval narodeniny, v doobedňajších hodinách doma pil víno, poobede pil pivo. Pred 20-tou hodinou bol hladný a chcel sa ísť najesť, z toho dôvodu jazdil na svojom motorovom vozidle zn. Škoda Felicia EČ: LV-887DR, pričom počas jazdy bol v Kalnej nad Hronom zastavený hliadkou polície, podrobil sa dychovej skúške o 20.54 h s výsledkom 0,51 miligramu etanolu na liter vydýchnutého vzduchu. Svoje konanie ľutuje. 
	Zo zápisov o dychovej skúške na zistenie požitia alkoholického nápoja (č. l. 15) vyplýva, že dychovou skúškou bola u obvineného XXXXX dňa 31. 10. 2013 o 20.54 h nameraná hodnota 0,51 miligramu etanolu a o 21.18 h nameraná hodnota 0,43 miligramu etanolu na liter vydýchnutého vzduchu.
	Z výsledku k protokolu o lekárskom vyšetrení ku skúške na alkohol v krvi (č. l. 17) vyplýva, že plynovou chromatografiou bola u obvineného XXXXX zo vzorky krvi odobratej dňa 31. 10. 2013 o 23.25 h zistená hodnota 0,54 promile alkoholu. 
	V znaleckom posudku (č. l. 18-22) znalec v odbore zdravotníctvo a farmácia, odvetvie súdne lekárstvo určil skutočnú hodnotu alkoholu v krvi obvineného XXXXX v čase riadenia motorového vozidla o 20.50 h na hodnotu 0,98 g/kg - promile. 
	Prečinu ohrozenia pod vplyvom návykovej látky podľa § 289 odsek 1 Trestného zákona sa dopustí, kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí alebo spôsobiť značnú škodu na majetku.
	Podľa lekárskych poznatkov vodič motorového vozidla nie je schopný bezpečne viesť motorové vozidlo, ak hladina alkoholu v jeho krvi dosiahla najmenej 1,00 g/kg (promile).
	Z uvedenej hodnoty alkoholu v krvi vodiča vychádza i určenie stavu vylučujúceho spôsobilosť vykonávať zamestnanie alebo inú činnosť, pri ktorých by mohlo dôjsť k zákonom predpokladanému ohrozeniu života alebo zdravia, prípadne k spôsobeniu značnej škody na majetku, určenie miery ovplyvnenia fyzických a psychických schopností vodiča návykovou látkou. 
	S poukazom na vyššie uvedený skutkový stav, najmä s poukazom na znalcom určenú hodnotu alkoholu v krvi obvineného XXXXX v čase riadenia motorového vozidla možno konštatovať, že jeho konaním neboli naplnené všetky znaky skutkovej podstaty prečinu ohrozenia pod vplyvom návykovej látky podľa § 289 odsek 1 Trestného zákona. 
	Konanie obvineného XXXXX však vykazuje znaky priestupku podľa § 4 odsek 2 písmeno c/ zákona č. 8/2009 o cestnej premávke v znení neskorších predpisov, ktorý prejednať a rozhodnúť o ňom  je vecne a miestne príslušný Okresný dopravný inšpektorát Okresného riaditeľstva Policajného zboru XXXXX. 
	S poukazom na vyššie uvedené skutočnosti som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Doležaj
prokurátor